**Јавни позив 2**

Градско веће, на основу Закључка o расписивању и објављивању јавних позива за подношење захтева за доделу подстицајних средстава за реализацију мера подршке за спровођење пољопривредне политике и политике руралног развоја за територију града Крагујевца у 2025. години, број 320- /25-V од априла 2025. године, расписује:

**ЈАВНИ ПОЗИВ**

**за подношење захтева за доделу подстицајних средстава у 2025. години**

**за инвестиције у физичку имовину пољопривредних газдинстава**

**- набавку нових трактора, линија за бербу, сортирање и калибрирање производа (тресачи за воће) и нове тракторске прикључне механизације**

**I** Позивају се физичка лица - носиоци пољопривредних газдинстава (у даљем тексту ПГ), уписана у Регистар пољопривредних газдинства (у даљем тексту РПГ) у активном статусу, са пребивалиштем и производњом на територији града Крагујевца, да поднесу захтев за доделу подстицајних средстава у 2025. години, за набавку нових трактора, линија за бербу, сортирање и калибрирање производа (тресачи за воће) и нове тракторске прикључне механизације.

Подстицајна средства се одобравају у висини до **50%** од износа на достављеном рачуну без урачунатог ПДВ-а, при чему максималани износ подстицајних средстава износи:

- за нове тракторе и линије за бербу, сортирање и калибрирање производа (тресаче за воће) до 700.000,00 динара и

- за нову тракторску прикључну механизацију до 150.000,00 динара, по

пољопривредном газдинству.

**II** Право на доделу подстицајних средстава могу остварити:

* физичка лица - носиоци пољопривредних газдинстава уписана у РПГ у активном статусу, са пребивалиштем и производњом на територији града Крагујевца,
* ако подносилац захтева за исту предметну инвестицију није користио подстицајна средства, нити је иста предмет другог поступка за коришћење подстицаја, подносилац захтева и издавалац рачуна не представљају повезана лица у смислу Закона о јавним набавкама, као и да он и чланови његовог газдинства немају неизмирене доспеле обавезе према буџету Града закључно са даном доношења решења,
* ако датум на рачуну, отпремници, фискалном рачуну и гарантном листу није старији од **1. јануара 2025. године,**
* акo снага трактора не прелази 60 kW (80 KS) и исти мора бити регистрован на подносиоца захтева,
* за сектор житарица и индустријских усева прихватљиви корисници мера су они који поседују до 49,99 ha под житарицама и индустријским усевима.

**III** Образац захтева може се преузети у Одељењу за пољопривреду, рурални развој и робне резерве Градске управе за развој и инвестиције, канцеларијa 406/IV спрат , као и на пријемном шалтеру зграде органа Града, или са званичне интернет странице града Крагујевца: [www.kragujevac.rs](http://www.kragujevac.rs/) .

Уз захтев се обавезно достављају фотокопије следећих докумената:

* лична карта подносиоца захтева (4 копије),
* извод из РПГ - структура биљне производње (1 копија),
* извод из РПГ - животињe (1 копија),
* извод из РПГ – подаци о пољопривредном газдинству (4 копија),
* рачун за купљену предметну инвестицију (2 копије)
* отпремнице (2 копије),
* исечак фискалног рачуна (2 копије),
* гарантни лист (2 копије),
* саобраћајна дозвола подносиоца захтева за предметну инвестицију,
* возачка дозвола подносиоца захтева или члана домаћинства за предметну инвестицију,
* потписана изјава подносиоца захтева, која је саставни део захтева.

**IV** Захтев са пратећом документацијом предаје се на пријемном шалтеру у холу зграде органа Града Крагујевца, Трг слободе 3, Крагујевац.

Пре подношења захтева потребно је доставити оригинална документа на увид у Одељењу за пољопривреду, рурални развој и робне резерве Градске управе за развој и инвестиције, канцеларијa 406/IV спрат, зграда органа Града, Трг слободе 3, Крагујевац.

**V** Рок за подношење Захтева почиње да тече од дана објављивања јавног позива на званичној интернет страници града Крагујевца: www.kragujevac.rs, па до утрошка средстава планираних за ове намене, а најкасније до **14. новембра 2025. године.** Захтеви ће се разматрати по редоследу подношења.

**Непотпуни и неблаговремени захтеви неће бити разматрани.**

**V**I Детаљније информације, као и додатна појашњења по овом јавном позиву могу се добити у канцеларији 406/IV спрат, зграда органа Града, Трг слободе 3, Крагујевац, сваког радног дана, непосредно или на телефон: 034/306 -187 од 8 до 15 часова.